KOMISJONI MÄÄRUS (EL) 2023/127,

18. jaanuar 2023,

millega muudetakse Euroopa Parlamendi ja nõukogu määruse (EÜ) nr 396/2005 II lisa seoses teatavates toodetes või nende pinnal esinevate atsekinotsüüli jääkide piirnormidega

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 23. veebruari 2005. aasta määrust (EÜ) nr 396/2005 taimses ja loomses toidus ja söödas või nende pinnal esinevate pestitsiidide jääkide piirnormide ja nõukogu direktiivi 91/414/EMÜ muutmise kohta, (1) ning eriti selle artikli 14 lõike 1 punkti a,

ning arvestades järgmist:

(1) Atsekinotsüüli jääkide piirnormid on sätestatud määruse (EÜ) nr 396/2005 II lisas.

(2) Seoses kasutusloa andmisega toimeainet atsekinotsüüli sisaldava taimekaitsevahendi kasutamiseks hariliku paprika puhul on esitatud määruse (EÜ) nr 396/2005 artikli 6 lõike 1 alusel taotlus muuta kehtivat jääkide piirnormi.

(3) Asjaomased liikmesriigid hindasid määruse (EÜ) nr 396/2005 artikli 8 kohaselt kõnealuseid taotlusi ja edastasid hindamisaruanded komisjonile.

(4) Euroopa Toiduohutusamet (edaspidi „toiduohutusamet“) hindas taotlust ja hindamisaruannet, uurides eelkõige ohtu tarbijatele ja vajaduse korral ka ohtu loomadele, ning esitas põhjendatud arvamuse (2) jäägi kavandatud piirnormi kohta. Toiduohutusamet edastas kõnealuse arvamuse taotlejale, komisjonile ja liikmesriikidele ning tegi selle üldsusele kättesaadavaks.

(5) Toiduohutusamet järeldas, et kõik nõuded andmete täielikkuse osas on täidetud ja taotleja soovitud jääkide piirnormi muudatus on tarbijaohutuse seisukohalt vastuvõetav, arvestades tarbija kokkupuute hinnangut Euroopa 27 konkreetse tarbijarühma kohta. Selle järelduse tegemisel võttis toiduohutusamet arvesse kõige uuemaid andmeid aine toksikoloogiliste omaduste kohta. Hinnangute kohaselt ei teki ei tarbijate eluaegsel kokkupuutel kõnealuse ainega kõigi seda ainet sisaldavate toiduainete tarbimisel ega ka asjaomaste toodete suures koguses tarbimisega kaasneval lühiajalisel kokkupuutel riski ületada lubatud päevadoosi või akuutset standarddoosi.

(6) Määruse (EÜ) nr 396/2005 artikli 6 lõike 1 alusel on esitatud taotlus muuta atsekinotsüüli kehtivat jääkide piirnormi hurmaade puhul.

(7) Kõnealuse taotluse puhul palus liikmesriik kasutada jääkide piirnormide kehtestamise menetluse tehnilistes suunistes ette nähtud kiirmenetlust, (3) et kehtestada jääkide piirnorm õuntega tehtud jäägikatsete põhjal.

(8) Toiduohutusamet hindas atsekinotsüüli jääkide kehtivate piirnormide läbivaatamise raames hiljuti õunte kohta tehtud jäägikatseid ja esitas kavandatud jääkide piirnormi kohta põhjendatud arvamuse (4). See toiduohutusameti arvamus põhineb kõnealuse teemaga seotud praegustel teaduslikel ja tehnilistel teadmistel. Kuna õuntega tehtavate jäägikatsete tulemusi on asjakohane ekstrapoleerida hurmaadele, nagu on kinnitatud kehtivates liidu suunistes jääkide piirnormide ekstrapoleerimise kohta, (5) ei ole vaja paluda toiduohutusametil esitada põhjendatud arvamust hurmaade kohta.

(9) Seepärast on asjakohane kehtestada õuntega tehtud jäägikatsete põhjal hurmaa puhul jääkide piirnormiks 0,05 mg/kg.

(10) Võttes aluseks ameti põhjendatud arvamusi ja arvestades käsitletava küsimuse puhul olulisi tegureid, on jääkide piirnormide kavandatud muudatused kooskõlas määruse (EÜ) nr 396/2005 artikli 14 lõike 2 nõuetega.

(11) Määrust (EÜ) nr 396/2005 tuleks seepärast vastavalt muuta.

(12) Käesoleva määrusega ettenähtud meetmed on kooskõlas alalise taime-, looma-, toidu- ja söödakomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1 Määruse (EÜ) nr 396/2005 II lisa muudetakse vastavalt käesoleva määruse lisale.

Artikkel 2 Käesolev määrus jõustub kahekümnendal päeval pärast selle avaldamist Euroopa Liidu Teatajas. Seda kohaldatakse kõigi kavandatud jääkide piirnormide suhtes alates 23. veebruarist 2023.

Käesolev määrus on tervikuna siduv ja vahetult kohaldatav kõigis liikmesriikides. Brüssel, 18. jaanuar 2023 Komisjoni nimel president Ursula VON DER LEYEN

(1) ELT L 70, 16.3.2005, lk 1.

(2) „Reasoned opinion on the modification of the existing maximum residue level for acequinocyl in sweet peppers/bell peppers“ (Põhjendatud arvamus atsekinotsüüli jääkide kehtiva piirnormi muutmise kohta hariliku paprika puhul), EFSA Journal 2022; 20(3):7175. Euroopa Toiduohutusameti teaduslike aruannetega saab tutvuda aadressil http://www.efsa.europa.eu.

(3) Technical guidelines MRL setting procedure in accordance with Articles 6 to 11 of Regulation (EC) No 396/2005 and Article 8 of Regulation (EC) No 1107/2009 (Tehnilised suunised jääkide piirnormi kehtestamiseks kooskõlas määruse (EÜ) nr 396/2005 artiklitega 6–11 ning määruse (EÜ) nr 1107/2009 artikliga 8) (SANTE/2015/10595 Rev. 6.1).

(4) „Reasoned opinion on the review of the existing maximum residue levels for acequinocyl according to Article 12 of Regulation (EC) No 396/2005“ (Põhjendatud arvamus atsekinotsüüli jääkide kehtivate piirnormide läbivaatamise kohta kooskõlas määruse (EÜ) nr 396/2005 artikliga 12). EFSA Journal 2020; 18(1):5983. Euroopa Toiduohutusameti teaduslike aruannetega saab tutvuda aadressil http://www.efsa.europa.eu.

(5) Tehnilised suunised andmenõuete kohta jääkide piirnormide kehtestamiseks, jääkidega tehtavate katsete võrreldavuse ning jääkide andmete ekstrapoleerimise kohta taimset ja loomset päritolu toodete puhul (SANTE/2019/12752, 23.11.2020).